Správa

o výkone práv akcionára v akciových spoločnostiach so 100% majetkovou účasťou štátu v pôsobnosti Ministerstva dopravy,
pôšt a telekomunikácií SR

      
         V súčasnosti je v pôsobnosti Ministerstva dopravy, pôšt a telekomunikácií SR desať akciových spoločností so 100% majetkovou účasťou štátu, a to: Železničná spoločnosť Slovensko, a. s. so sídlom Drieňová 24, Bratislava, Železničná spoločnosť Cargo Slovakia,    a. s.  so sídlom Drieňová 24, Bratislava, Slovenská pošta, a. s.  so sídlom Partizánska cesta 9, Banská Bystrica, Letisko M.R. Štefánika – Airport Bratislava, a. s.(BTS) so sídlom Letisko M.R. Štefánika, Bratislava, Letisko Košice – Airport Košice, a. s.  so sídlom Letisko Košice, Košice IV, Letisko Piešťany, a. s.  so sídlom Žilinská cesta 597/81 Piešťany, Letisko Poprad – Tatry, a. s. so sídlom Na letisko 100, Poprad,  Letisko Sliač, a .s.  so sídlom Letisko Sliač, Sliač,  Letisková spoločnosť Žilina, a. s. so sídlo Letisko Žilina, Dolný Hričov a Národná diaľničná spoločnosť, a. s. so sídlom Mlynské Nivy 45, Bratislava. V porovnaní s predchádzajúcim rokom sa v roku 2005 rozšírila pôsobnosť ministerstva o osem z uvedených akciových spoločností. Všetky akciové spoločnosti vznikli transformáciou majetku štátu podľa osobitných predpisov.
         
         Akcionár, ktorým je štát, v zastúpení Ministerstva dopravy, pôšt a telekomunikácií SR vykonáva svoje práva a povinnosti v uvedených akciových spoločnostiach prostredníctvom valného zhromaždenia a dozornej rady akciových spoločností. Spôsob vykonávania práv a povinností jediného akcionára je hodnotený za obdobie od júna 2004 do konca mája 2005 v súlade s bodom B.2. uznesenia vlády SR č. 396/2002.

                     
1. AKCIOVÉ SPOLOČNOSTI V OBLASTI ŽELEZNIČNEJ DOPRAVY

         Za sledované obdobie štát v zastúpení Ministerstva dopravy, pôšt a telekomunikácií SR vykonával práva a povinnosti jediného akcionára v oblasti železničnej dopravy v troch akciových spoločnostiach  so 100% majetkovou účasťou štátu. Ide o nasledovné spoločnosti: Železničná spoločnosť, a. s., Železničná spoločnosť Slovensko, a. s. a Železničná spoločnosť Cargo Slovakia, a. s. 

          V zmysle uznesenia vlády SR č. 662 zo 7. júla 2004 a nadväzujúcich  rozhodnutí jediného akcionára zapísaných notárskou zápisnicou č. N 511/2004 Nz 89827/2004 zo dňa   13. 12. 2004  bol schválený Projekt rozdelenia akciovej spoločnosti Železničná spoločnosť,   a. s. Spoločnosť bola následne zrušená bez likvidácie rozdelením na dve novozaložené nástupnícke spoločnosti podľa ustanovenia § 69 ods. 4 Obchodného zákonníka a s účinnosťou ku dňu 1. januára 2005  boli založené dve nástupnícke spoločnosti Železničná spoločnosť Slovensko, a. s. a Železničná spoločnosť Cargo Slovakia, a. s. 

1.1	 Železničná spoločnosť, a.s.

         Akciovú spoločnosť Železničná spoločnosť, a.s. založil štát ako jediný akcionár v zastúpení Ministerstva dopravy, pôšt a telekomunikácií SR dňa 6. decembra 2001 
na základe osobitného zákona č. 259/2001 Z. z. o Železničnej spoločnosti, a. s. a o zmene a doplnení zákona NR SR č. 258/1993 Z. z. o Železniciach Slovenskej republiky v znení zákona č. 152/1997 Z. z.

         Akciová spoločnosť vznikla 1. januára 2002 zápisom do Obchodného registra  Bratislava I z časti majetku, ktorý mali v správe Železnice Slovenskej republiky. Spoločnosť vykonávala dopravné a obchodné činnosti na dopravnom trhu, najmä prepravu osôb a vecí 
na celoštátnych dráhach, zabezpečovanie kombinovanej dopravy a ďalších činností, ktoré súvisia so železničnou dopravou.

         Základné imanie spoločnosti ku dňu jej zrušenia (t. j. k 31. 12. 2004) predstavovalo hodnotu 21 505 262 tis. Sk, ktorá bola rozdelená na 21 505 262 ks zaknihovaných cenných papierov s menovitou hodnotou jednej akcie 1 000,- Sk, evidovaných v Centrálnom depozitári cenných papierov, a. s. Bratislava. Hodnota základného imania vychádzala z účtovnej evidencie, ktoré bolo ocenené pri vzniku spoločnosti znaleckým posudkom.

         Štatutárnym orgánom spoločnosti bolo predstavenstvo, ktoré bolo ku dňu zrušenia spoločnosti v nasledovnom zložení: Predsedom predstavenstva bol Ing. Pavol Kužma, ďalšími členmi Ing. Miroslav Dzurinda, Ing. Pavol Gábor, Ing. Vladimír Ľupták a Ing. Peter Klinka.

VALNÉ ZHROMAŽDENIE:

         V súlade s Obchodným zákonníkom a so Stanovami akciovej spoločnosti základnými právami akcionára je podieľať sa na riadení spoločnosti, na rozdelení zisku, ktorý schválilo valné zhromaždenie a na likvidačnom zostatku spoločnosti pri zániku spoločnosti. Ministerstvo dopravy, pôšt a telekomunikácií SR vykonávalo práva akcionára prostredníctvom valného zhromaždenia, ktorého pôsobnosť vymedzujú stanovy spoločnosti a Obchodný zákonník.

         V rámci svojej pôsobnosti akcionár v zastúpení Ministerstva dopravy, pôšt a telekomunikácií SR vykonal podľa § 190 Obchodného zákonníka od posledného hodnotenia 7 rozhodnutí v pôsobnosti valného zhromaždenia a jedno riadne valné zhromaždenie. Prostredníctvom rozhodnutí akcionár rozhodol o schválení základných koncepčných dokumentov, o schválení nakladania s majetkom spoločnosti a o personálnych zmenách v predstavenstve spoločnosti. Ide o nasledovné rozhodnutia:

•	Rozhodnutia jediného akcionára týkajúce sa zmien v predstavenstve a dozornej rade spoločnosti:

-	Rozhodnutie jediného akcionára č. 28/RA-2004 zo dňa 26. júla 2004, ktorým jediný akcionár podľa stanov Železničnej spoločnosti, a.s. a v súlade so Zásadami pre výberové konanie na členov predstavenstva Železničnej spoločnosti, a. s. schválil Harmonogram činností súvisiacich s voľbou člena predstavenstva spoločnosti a návrh inzerátu 
na vyhlásenie výberového konania.

-	Rozhodnutie jediného akcionára č. 29/RA-2004 zo dňa 26. júla 2004, ktorým jediný akcionár podľa stanov Železničnej spoločnosti, a. s. vymenoval členov komisie 
pre výberové konanie na členov predstavenstva Železničnej spoločnosti, a. s. 

-	Rozhodnutie jediného akcionára č. 31/RA-2004 zo dňa 27. septembra 2004, ktorým jediný akcionár podľa stanov spoločnosti vymenoval za člena predstavenstva Železničnej spoločnosti, a. s. Ing. Petra Klinku.

•	Rozhodnutia jediného akcionára o schválení nakladania s majetkom spoločnosti:

-	Rozhodnutie jediného akcionára č. 33/RA-2004 zo dňa 20. októbra 2004, ktorým jediný akcionár podľa stanov spoločnosti schválil predaj 14 ks hnacích vozidiel v účtovnej hodnote 7 279 514 Sk firme Chem Trans Logistic H. P. S. A. Poľsko za predajnú cenu 60 631 200 Sk.

-	Rozhodnutie jediného akcionára č. 34/RA-2004 zo dňa 9.novembra 2004, ktorým jediný akcionár podľa stanov spoločnosti schválil predaj 161 417 ks akcií spoločnosti Železničné opravovne a strojárne Trnava, a. s. pre spoločnosť Železničná preprava, spol. s r. o. Trnava za predajnú cenu 260,- Sk za 1 akciu a 121 887 ks akcií spoločnosti Železničné opravovne a strojárne Zvolen, a. s. pre spoločnosti Zvolenský opravárenský závod, a.s. Zvolen (86 041 ks akcií) a ZTO, s. r. o. Zvolen (35 846 ks akcií) za predajnú cenu 200,- Sk za 1 akciu. Predajné ceny akcií boli stanovené v súlade so stanovami spoločnosti Železničné opravovne a strojárne Trnava, a. s. a spoločnosti Železničné opravovne a strojárne Zvolen, a. s. v rámci predkupného práva.

•	Rozhodnutia jediného akcionára vyplývajúce z notárskej zápisnice č. N 511/2004 Nz 89827/2004 zo dňa 13. 12. 2004. 

-	Rozhodnutie jediného akcionára o schválení Projektu rozdelenia akciovej spoločnosti Železničná spoločnosť, a. s. ( Projekt tvorí prílohu k citovanej notárskej zápisnici)

-	Rozhodnutie jediného akcionára o zrušení akciovej spoločnosti Železničná spoločnosť, a. s. bez likvidácie rozdelením na dve novozaložené nástupnícke spoločnosti podľa ustanovenia § 69 ods.4 Obchodného zákonníka s účinnosťou ku dňu 1. januára 2005.

-	Rozhodnutie jediného akcionára o založení nástupníckej spoločnosti Železničná spoločnosť Slovensko, a. s.

-	Rozhodnutie jediného akcionára o založení nástupníckej spoločnosti Železničná spoločnosť Cargo Slovakia, a. s.

-	Rozhodnutie jediného akcionára č. 37/RA-2004 zo dňa 30. decembra 2004, ktorým jediný akcionár podľa § 190 ods. 1,  v súlade s §69 ods. 9 Obchodného zákonníka v znení neskorších predpisov a v zmysle ustanovenia §6 bod II Projektu rozdelenia Železničnej spoločnosti, a. s., dopĺňa Projekt rozdelenia Železničnej spoločnosti, a. s., schválený Notárskou zápisnicou č. N 511/2004 Nz 89827/2004 zo dňa 13. 12. 2004 o novú prílohu č. 9.1., ktorá nahrádza doterajšiu prílohu č. 9.

•	Rozhodnutie jediného akcionára o výbere audítora

-	Rozhodnutie jediného akcionára č. 30/RA-2004 zo dňa 6.septembra 2004, ktorým jediný akcionár podľa stanov spoločnosti schválil výber audítora na overenie riadnej a konsolidovanej účtovnej závierky Železničnej spoločnosti, a. s. za rok 2004 a zároveň týmto rozhodnutím určuje audítorskú spoločnosť SOLIDITA, spol. s r. o. Bratislava 
na overenie riadnej a konsolidovanej účtovnej závierky spoločnosti za rok 2004.

•	Riadne valné zhromaždenie spoločnosti: 

         Dňa 1. júla 2004 sa konalo riadne valné zhromaždenie spoločnosti, zvolané v súlade so stanovami spoločnosti a spísané notárskou zápisnicou č. N 88/2004 Nz 55670/2004 zo dňa 1. 7. 2004. Hlavnými bodmi programu bolo schválenie riadnej a konsolidovanej účtovnej závierky Železničnej spoločnosti, a. s. za rok 2003, schválenie výročnej správy spoločnosti za rok 2003, správy o činnosti dozornej rady za rok 2003, odvolanie a voľba členov predstavenstva a schválenie návrhu na zníženie základného imania spoločnosti.
  
         Valné zhromaždenie zobralo na vedomie správu o činnosti dozornej rady spoločnosti za rok 2003, schválilo výročnú správu spoločnosti za rok 2003, riadnu a konsolidovanú účtovnú závierku Železničnej spoločnosti, a. s. za rok 2003 a súhlasilo 
s odvolaním člena predstavenstva.

         Účelom navrhovaného zníženia základného imania bolo vysporiadanie neuhradenej straty minulých rokov, ktorá sa kumulovala v priebehu účtovných období 2002 a 2003. Valné zhromaždenie schválilo zníženie základného imania v rozsahu zabezpečujúcom úhradu celého objemu kumulovanej neuhradenej straty minulých rokov, t.j. o 5 272 716 tis. Sk. Hodnota základného imania po znížení predstavovala sumu 21 505 262 tis. Sk. Zníženie základného imania sa uskutočnilo vzatím z obehu 21 505 262 ks akcií v menovitej hodnote 1 akcie 1 000 Sk.

DOZORNÁ RADA:

         Pôsobnosť jediného akcionára bola vykonávaná aj prostredníctvom dozornej rady akciovej spoločnosti ako najvyššieho kontrolného orgánu Železničnej spoločnosti, a. s. Dozornú radu tvorilo 7 členov, z toho 3 zástupcovia zamestnancov.

         Predsedom dozornej rady ku dňu zrušenie spoločnosti bol Ing. Ondrej Matej, ďalšími členmi boli Ing. Mikuláš Kačaljak, Ing. Zoltán Ádám, Ing. Roman Veselka, Imrich Sloboda, Ján Grieč a Mgr. Jozef Schmidt.  Dozorná rada pracovala na základe schváleného plánu práce. Za sledované obdobie sa uskutočnilo 9 zasadnutí dozornej rady, z toho 7 riadnych, 
1 mimoriadne a 1 per rollam. Účasť na zasadnutiach dozornej rady bola približne 100%. 

         Dozorná rada na svojich zasadnutiach prerokovala a schválila materiály týkajúce sa hospodárenia spoločnosti (riadna a konsolidovaná účtovná závierka a rozdelenie zisku, vysporiadanie straty, podnikateľský a finančný plán...), ako aj koncepčné materiály týkajúce sa ďalšieho fungovania spoločnosti (projekt rozdelenia, marketingová stratégia...)

1.2	 Železničná spoločnosť Slovensko, a. s.

         Spoločnosť bola založená ako jedna z dvoch novozaložených nástupníckych organizácií na základe zrušenia spoločnosti Železničná spoločnosť, a. s. bez likvidácie rozdelením podľa §69 ods. 4 Obchodného zákonníka. Akciová spoločnosť Železničná spoločnosť Slovensko,   a. s. vznikla 1. januára 2005 zápisom do Obchodného registra Okresného súdu Bratislava I. Spoločnosť vykonáva dopravné a obchodné činnosti na dopravnom trhu. Ide najmä o prevádzkovanie dopravy na železničnej dráhe – celoštátne a regionálne dráhy ako aj  ďalšie činnosti súvisiace so železničnou dopravou.

         Základné imanie spoločnosti je vo výške 6 300 mil. Sk a je rozdelené na 63 ks kmeňových akcií s menovitou hodnotou jednej akcie 100 mil. Sk. Akcie znejú na meno a sú vedené ako zaknihované cenné papiere v Centrálnom depozitári cenných papierov SR, a. s.  Hodnota základného imania spoločnosti vychádza zo znaleckého posudku, ktorým sa ocenil majetok, určený v rámci Projektu rozdelenia do akciovej spoločnosti Železničná spoločnosť Slovensko, a.s. znížený o hodnotu záväzkov. Vzhľadom na uvedené je výška základného imania tejto nástupníckej spoločnosti nižšia ako pripadajúca pomerná časť základného imania zanikajúcej spoločnosti Železničná spoločnosť, a.s..
 
         Štatutárnym orgánom spoločnosti je predstavenstvo, ktorého zloženie je nasledovné: predsedom predstavenstva je Ing. Ondrej Matej, ďalšími členmi sú Ing. Pavol Gábor, 
Ing. Pavol Gallo, Ing. Jaroslav Bajužík a Ing. Peter Kliment.

VALNÉ ZHROMAŽDENIE:

         V rámci svojej pôsobnosti akcionár v zastúpení Ministerstva dopravy, pôšt a telekomunikácií SR vykonal podľa § 190 Obchodného zákonníka 3 rozhodnutia v pôsobnosti valného zhromaždenia. Ide o nasledovné rozhodnutia:
•	Rozhodnutie jediného akcionára č. 4/RA-2005 zo dňa 3.februára  2005, ktorým jediný akcionár podľa čl. VII ods. 1 písm. 1) stanov Železničnej spoločnosti Slovensko, a.s. schválil Štatút Dozornej rady Železničnej spoločnosti Slovensko, a.s., ktorý tvorí neoddeliteľnú súčasť rozhodnutia.
•	 Rozhodnutie jediného akcionára č. 5/RA-2005 zo dňa 3.februára  2005, ktorým jediný akcionár podľa čl. VII ods. 1 písm. 1) stanov spoločnosti schválil Štatút  a Rokovací poriadok predstavenstva Železničnej spoločnosti Slovensko, a. s.
•	Rozhodnutie jediného akcionára č. 37/RA-2005 zo dňa 11. mája  2005, ktorým jediný akcionár podľa čl. VII ods. 1 písm. o) a písm. za) stanov spoločnosti schválil Podnikateľský plán Železničnej spoločnosti Slovensko, a .s. na rok 2005, ktoré tvoria prílohu rozhodnutia.

DOZORNÁ RADA:

         Dozorná rada má od 1. januára 2005 šesť členov (z nich dvaja volení z radov zamestnancov). Predsedom dozornej rady je Ing. Ján Kotuľa. Ďalšími členmi dozornej rady sú Ing. Dušan Turanovič, Ing. Anton Jaborek, Ing. Štefan Hlinka, Mgr. Jozef Schmidt a Ján Grieč.

         Zasadnutia dozornej rady sa riadili „Štatútom Dozornej rady ZSSK“ schváleným rozhodnutím jediného akcionára č. 4/RA-2005 z 3. februára 2005. Predseda dozornej rady zvoláva zasadnutia podľa „Plánu práce dozornej rady na rok 2005“, ktorý bol schválený dozornou radou unitárnej spoločnosti 1. decembra 2004 uznesením č. 49/2004-DR. 
                  
         Od  1. januára dozorná rada zasadala celkom päťkrát. Riadnych zasadnutí bolo päť, Mimoriadne zasadnutie sa doteraz nekonali. Zasadnutia „per rollam“ v tomto období neboli. Z každého zasadnutia dozornej rady bol v zmysle stanov spoločnosti a „Štatútu Dozornej rady Železničnej spoločnosti Slovensko, a. s.“ vyhotovený zápis, ktorého originál je uložený v Kancelárii dozornej rady. Záznamy boli pravidelne, podľa štatútu a v príslušnom časovom limite (teda do 5 dní) zasielané jednotlivým členom dozornej rady.  

         Na zasadnutiach bolo prijatých 17 uznesení dozornej rady. Úlohy, ktoré boli termínované, pravidelne kontrolované a všetky boli splnené. Ďalšie boli priebežné, takisto kontrolované a vyhodnocované. Úlohy trvalého charakteru boli tiež kontrolované 
a v príslušných časových etapách vyhodnocované. V tejto súvislosti je možné konštatovať, že zatiaľ sú všetky úlohy z uznesení dozornej rady priebežne a v termínoch plnené a boli už splnené aj úlohy z troch uznesení dozornej rady unitárnej spoločnosti, ktoré boli uložené v roku 2004.

         Zasadnutia dozornej rady sa uskutočňovali podľa plánu a podľa vopred oznámeného programu. Obligátnymi bodmi zasadnutia boli: Schválenie programu zasadnutia, Kontrola uznesení a schválenie zápisu z predchádzajúceho zasadnutia a Informácia zo zasadnutí predstavenstva. Okrem týchto bodov, na žiadosť členov dozornej rady, predseda predstavenstva a generálny riaditeľ na riadne zasadnutia pravidelne predkladal Informáciu o hospodárení spoločnosti  za uplynulé obdobie. Účasť jednotlivých členov na riadnych zasadnutiach bola takmer 100%.

1.3	 Železničná spoločnosť Cargo Slovakia , a. s.

         Spoločnosť bola založená ako jedna z dvoch novozaložených nástupníckych organizácií na základe zrušenia spoločnosti Železničná spoločnosť, a. s. bez likvidácie rozdelením podľa §69 ods. 4 Obchodného zákonníka. Akciová spoločnosť Železničná spoločnosť Cargo Slovakia, a. s. vznikla 1. januára 2005 zápisom do Obchodného registra Okresného súdu Bratislava I. Spoločnosť vykonáva  prevádzkovanie dopravy na železničnej dráhe – celoštátne a regionálne dráhy ako aj  ďalšie činnosti súvisiace so železničnou dopravou.

         Základné imanie spoločnosti je vo výške 11 500 mil. Sk a je rozdelené na 115 ks kmeňových akcií s menovitou hodnotou jednej akcie 100 mil. Sk. Akcie znejú na meno a sú vedené ako zaknihované cenné papiere v Centrálnom depozitári cenných papierov SR, a. s. Hodnota základného imania spoločnosti vychádza zo znaleckého posudku, ktorým sa ocenil majetok (vrátane záväzkov) určený v rámci Projektu rozdelenia do akciovej spoločnosti Železničná spoločnosť Cargo Slovakia, a.s. znížený o hodnotu záväzkov. Vzhľadom na uvedené je výška základného imania tejto nástupníckej spoločnosti nižšia ako pripadajúca pomerná časť základného imania zanikajúcej spoločnosti Železničná spoločnosť, a.s..
.

         Štatutárnym orgánom spoločnosti je predstavenstvo, ktorého zloženie je nasledovné: predsedom predstavenstva je Ing. Pavol Kužma, ktorý vykonáva aj funkciu generálneho riaditeľa spoločnosti, ďalšími členmi sú Ing. Vladimír Ľupták, Ing. Miroslav Dzurinda, 
Ing. Peter Klinka a Ing. Ervín Kvašňovský.

VALNÉ ZHROMAŽDENIE:

         V rámci svojej pôsobnosti akcionár v zastúpení Ministerstva dopravy, pôšt a telekomunikácií SR vykonal podľa § 190 Obchodného zákonníka 5 rozhodnutí v pôsobnosti valného zhromaždenia. Ide o nasledovné rozhodnutia:

•	Rozhodnutia jediného akcionára o schválení koncepčných materiálov:

-	Rozhodnutie jediného akcionára č. 6/RA-2005 zo dňa 3.februára 2005, ktorým jediný akcionár podľa stanov spoločnosti schválil Štatút Dozornej rady Železničnej spoločnosti Cargo Slovakia, a. s., ktorý je neoddeliteľnou súčasťou rozhodnutia.
-	Rozhodnutie jediného akcionára č. 19/RA-2005 zo dňa 21. marca 2005, ktorým jediný akcionár podľa stanov spoločnosti schválil Štatút Predstavenstva Železničnej spoločnosti Cargo Slovakia, a. s., ktorý tvorí prílohu rozhodnutia.
-	Rozhodnutie jediného akcionára č. 40/RA-2005 zo dňa 20. mája 2005, ktorým jediný akcionár podľa stanov spoločnosti schválil Podnikateľský plán Železničnej spoločnosti Cargo Slovakia, a. s – aktualizácia a Aktualizáciu Investičného plánu ZSSK CARGO 2005 a Strednodobého investičného plánu ZSSK CARGO 2005 – 2009, ktoré tvoria prílohu rozhodnutia.

•	Rozhodnutia jediného akcionára o schválení nakladania s majetkom spoločnosti:

-	Rozhodnutie jediného akcionára č. 8/RA zo dňa 11. februára 2005, ktorým jediný akcionár podľa stanov spoločnosti schválil návrh na predaj 226 419 ks akcií spoločnosti Železničné opravovne a strojárne Vrútky, a. s., v menovitej hodnote 1 000,- Sk za jednu akciu, za predajnú cenu 214,- Sk za jednu akciu stanovenú na základe znaleckého posudku Ústavom súdneho inžinierstva Žilinskej univerzity v Žiline, v celkovej sume 48 453 666,- Sk jednému z akcionárov spoločnosti Ing. Eve Moricovej. Cena akcií bola stanovené v súlade so stanovami v rámci predkupného práva.

-	Rozhodnutie jediného akcionára č. 33/RA zo dňa 6. apríla 2005, ktorým jediný akcionár podľa stanov spoločnosti schválil predaj 11 ks hnacích vozidiel v účtovnej hodnote 7 271 835,- Sk spoločnosti Gillespie & Partners GmbH., Rakúsko za predajnú cenu 18 000 000,- Sk.

DOZORNÁ RADA:

          Dozorná rada má od  1. januára 2005 šesť členov (z nich dvaja volení z radov zamestnancov). Predsedom dozornej rady je Ing. Mikuláš Kačaljak, ďalšími členmi sú 
Ing. Roman Veselka, Ing. Zoltán Ádám, JUDr. Zuzana Kokavcová, Mgr. Jozef Schmidt 
a Mgr. Imrich Sloboda.

         Zasadnutia dozornej rady sa riadili „Štatútom Dozornej rady ZSSK CARGO“ schváleného rozhodnutím jediného akcionára č. 6/RA-2005 z 3. februára 2005. Predseda dozornej rady zvoláva zasadnutia podľa „Plánu práce dozornej rady na rok 2005“, ktorý bol schválený dozornou radou unitárnej spoločnosti 1. decembra 2004 uznesením č. 49/2004-DR. 

	Od  1. januára dozorná rada zasadala takto celkom päťkrát. Riadnych zasadnutí bolo päť, mimoriadne zasadnutie sa doteraz nekonali, zasadnutia „per rollam“ v tomto období neboli. Z každého zasadnutia dozornej rady bol v zmysle „Štatútu Dozornej rady Železničnej spoločnosti Cargo Slovakia, a. s.“ vyhotovený zápis, ktorého originál je uložený v Kancelárii dozornej rady. Záznamy boli pravidelne, podľa štatútu a v príslušnom časovom limite (teda do 5 dní) zasielané jednotlivým členom dozornej rady.  

	Na zasadnutiach bolo prijatých 19 uznesení dozornej rady. Úlohy, ktoré boli termínované, pravidelne kontrolované a všetky boli splnené. Ďalšie boli priebežné, takisto kontrolované a vyhodnocované. Úlohy trvalého charakteru boli tiež kontrolované 
a v príslušných časových etapách vyhodnocované. V tejto súvislosti je možné konštatovať, že zatiaľ sú všetky úlohy z uznesení dozornej rady priebežne a v termínoch plnené a boli už splnené aj úlohy z 3 uznesení dozornej rady unitárnej spoločnosti, ktoré boli uložené v roku 2004 a ich plnenie prešlo do ZSSK CARGO. 

	Zasadnutia dozornej rady sa uskutočňovali podľa plánu a podľa vopred oznámeného programu. Obligátnymi bodmi zasadnutia boli: Schválenie programu zasadnutia, Kontrola uznesení a schválenie zápisu z predchádzajúceho zasadnutia a Informácia zo zasadnutí predstavenstva. Okrem týchto bodov, na žiadosť členov dozornej rady, predseda predstavenstva a generálny riaditeľ na riadne zasadnutia pravidelne predkladal Informáciu o hospodárení ZSSK CARGO za uplynulé obdobie a Informáciu o stave pohľadávok ZSSK CARGO podľa firiem. Účasť jednotlivých členov na riadnych zasadnutiach bola takmer 100%.

2. LETISKOVÉ SPOLOČNOSTI

Uznesením vlády SR č. 130 z 13. 2. 2003 bol schválený Projekt transformácie príspevkovej organizácie Slovenská správa letísk v I. alternatíve. Súčasťou realizácie uvedeného projektu bolo založenie akciových spoločností z majetku štátu v správe Slovenskej správy letísk so sídlom v Bratislave. V súlade so zákonom č. 136/2004 Z. z. o letiskových spoločnostiach a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z. bolo založených 6 letiskových  spoločností, a to Letisko M.R. Štefánika – Airport Bratislava, a. s. BTS, Letisko Košice – Airport Košice, a. s., Letisko Piešťany, a. s., Letisko Poprad – Tatry,  a. s., Letisková spoločnosť Žilina, a. s. a Letisko Sliač, a. s..

2.1	 Letisko M.R. Štefánika – Airport Bratislava, a. s. (BTS)

Akciová spoločnosť vznikla 5. mája 2004 zápisom do Obchodného registra Okresného súdu  Bratislava I. Predmetom činnosti spoločnosti je najmä prevádzkovanie letiska medzinárodného charakteru a všetkých činností spojených s údržbou prevádzkových plôch 
a služieb poskytovaných na vybavenie cestujúcich a nákladu. 

 Základné imanie spoločnosti je vo výške 7 130 643 tis. Sk a je rozdelené na 7 130 ks akcií znejúcich na meno s menovitou hodnotou 1 000 tis. Sk a 643 ks akcií znejúcich na meno s menovitou hodnotou 1 000,- Sk, ktoré sú vedené ako zaknihované cenné papiere v Centrálnom depozitári cenných papierov SR, a. s. Bratislava. 

Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Mgr. Milan Kajan, ďalšími členmi sú 
Ing. Mgr. Ľuboš Ševčík, CSc. a Dr. Branislav Kvasnica, CSc.

		Akciová spoločnosť má vo svojom majetku  prioritný infraštruktúrny majetok, ktorý slúži na zabezpečenie strategických hospodárskych záujmov Slovenskej republiky, na obranu a bezpečnosť štátu. Tento majetok má svoju osobitú ochranu podľa § 3 zákona č. 136/2004 Z. z. o letiskových spoločnostiach a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení zákona č. 37/2002 Z. z.. 

VALNÉ ZHROMAŽDENIE:  
		V rámci svojej pôsobnosti akcionár v zastúpení Ministerstva dopravy, pôšt 
a telekomunikácií SR rozhodoval podľa § 190 Obchodného zákonníka v znení neskorších predpisov od posledného hodnotenia dvakrát v pôsobnosti valného zhromaždenia. 
•	Rozhodnutím jediného akcionára č. 1/RA-2005 zo dňa 19. januára 2005 akcionár určil podľa stanov spoločnosti  audítorku Ing. Janu Tomšíkovú na overenie riadnej účtovnej závierky za rok 2004. 
•	v súlade so stanovami spoločnosti a Zásadami pre výberové konanie jediný akcionár ďalším svojím rozhodnutím č. 36/RA – 2005 zo dňa 25. apríla 2005 odvolal všetkých členov predstavenstva akciovej spoločnosti Letisko M.R. Štefánika – Airport Bratislava, a. s., konkrétne Ing. Macha, Ing. Roberta Nemca a Dr. Branislava Kvasnicu, CSc., a zároveň vymenoval nových členov predstavenstva Mgr. Milana Kajana, Dr. Branislava Kvasnicu, CSc. a Ing. Mgr. Ľuboša Ševčíka, CSc. a jeho predsedu Mgr. Milana Kajana. (keďže do 1 roka od založenia spoločnosti bolo potrebné dozornou radou spoločnosti vykonať nové voľby na členov predstavenstva).

         V súčasnosti predstavenstvo spoločnosti pripravuje zvolanie riadneho valného zhromaždenia spoločnosti s cieľom schválenia riadnej účtovnej závierky, rozdelenia hospodárskeho výsledku a schválenia výročnej správy.

DOZORNÁ RADA:

 	V rámci procesu zakladania týchto akciových spoločností jediný akcionár schválil návrh zmluvy o výkone funkcie člena dozornej rady a pravidlá odmeňovania členov orgánov spoločnosti. Dozorná rada má celkom 9 členov. Predsedom dozornej rady je PhDr. Vladimír Drozda, CSc. Ďalšími členmi sú JUDr. Martina Pastýriková, Ing. Ján Kotuľa, Ing. Mikuláš Kačaljak, Ing. Branko Šmilňák, Ing. Stebel Zbyhněv, Ing. Peter Thorand, JUDr. Slávka Kukučková a Emil Gálik.

         Dozorná rada pracovala na základe schváleného plánu práce. Zasadala celkom osemkrát. Z toho bolo 6 zasadnutí riadnych, 1 mimoriadne a 1 „per rollam“. Na zasadnutiach bolo spolu prijatých 60 uznesení. Dozorná rada rokovala o koncepčných materiáloch (koncepcia podnikateľského zámeru v r. 2005, návrh podnikateľského plánu), materiáloch týkajúcich sa orgánov spoločnosti (plán činnosti predstavenstva, plán činnosti dozornej rady, výberové konanie na členov predstavenstva). Dozorná rada tiež prerokovala otázky súvisiace s nakladaním s majetkom spoločnosti (postup na odpredaj pozemkov, uzatváranie delimitácie, postúpenie pohľadávky voči Slovenským aerolíniam, a. s.), ako aj informácie o záveroch interného a personálneho auditu, určenie audítora a ďalšie.

2.2	 Letisko Košice – Airport Košice, a. s. 

		Akciová spoločnosť Letisko Košice – Airport Košice, a.s. vznikla 1. mája 2004 zápisom v Obchodnom registri Košice I.  Predmetom činnosti spoločnosti je podobne ako pri spoločnosti Letisko M.R. Štefánika – Airport Bratislava, a. s. najmä prevádzkovanie letiska 
s medzinárodným charakterom a všetkých činností spojených s údržbou prevádzkových plôch a služieb poskytovaných na vybavenie cestujúcich a nákladu.  

         Základné imanie spoločnosti je vo výške 1 752 940 tis. Sk a je rozdelené na 1 752 ks akcií znejúcich na meno s menovitou hodnotou 1 000 tis. Sk a 940 ks akcií znejúcich na meno s menovitou hodnotou 1 000,- Sk, ktoré sú vedené ako zaknihované cenné papiere v Centrálnom depozitári cenných papierov SR, a. s. Bratislava. 
            Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je  Ing. Marta Horváthová, ďalšími členmi sú 
Ing. Alexander Magašitz a Ing. Alfonz Tkáč.

		Súčasťou nepeňažného vkladu je podobne ako v akciovej spoločnosti Letisko M.R. Štefánika – Airport Bratislava, a. s. aj prioritný infraštruktúrny majetok. 

VALNÉ ZHROMAŽDENIE:
	
Ministerstvo dopravy, pôšt a telekomunikácií SR vykonávalo práva akcionára prostredníctvom valného zhromaždenia podľa § 190 Obchodného zákona v znení neskorších predpisov, nasledovnými rozhodnutiami:
•	Rozhodnutím jediného akcionára č. 35/RA – 2004 zo dňa 22. októbra 2004 akcionár odvolal členku dozornej rady a zároveň jej predsedníčku Mgr. Máriu Táboryovú Jurkovú a člena dozornej rady Dr. Branislava Kvasnicu, CSc.. Zároveň vymenoval nových členov dozornej rady Ing. Máriu Horňákovú a JUDr. Zuzanu Kokavcovú.
Za predsedníčku dozornej rady vymenoval JUDr. Zuzanu Kokavcovú.
•	Rozhodnutím jediného akcionára č. 36/RA – 2004 zo dňa 22. decembra 2004 akcionár určil audítora Ing. Vladimíra Mikuláša na overenie riadnej účtovnej závierky spoločnosti Letisko Košice – Airport Košice, a. s. za rok 2004.
•	Rozhodnutím jediného akcionára č. 35/RA – 2005 zo dňa 25. apríla 2005 akcionár v súlade so stanovami spoločnosti a Zásadami pre výberové konanie odvolal  všetkých členov predstavenstva akciovej spoločnosti Letisko Košice – Airport Košice, a. s., konkrétne Ing. Martu Horváthovú, Ing. Alexandra Magašitza a Ing. Miroslava Hudáka, a zároveň vymenoval nových členov predstavenstva Ing. Martu Horváthovú, Ing. Alexandra Magašitza a Ing. Alfonza Tkáča. Za predsedu predstavenstva vymenoval Ing. Martu Horváthovú. Zmeny sa vykonali podobne ako v akciovej spoločnosti Letisko M. R. Štefánika – Airport Bratislava, a. s., vzhľadom na to, 
že do 1 roka od založenia spoločnosti bolo potrebné dozornou radou spoločnosti vykonať nové voľby na členov predstavenstva.

         Podobne ako v letiskovej spoločnosti Letisko M.R.Štefánika – Airport Bratislava, a. s. (BTS) aj v letiskovej spoločnosti Letisko Košice – Airport Košice, a. s. v  súčasnosti predstavenstvo spoločnosti pripravuje zvolanie riadneho valného zhromaždenia spoločnosti 
s cieľom schválenia riadnej účtovnej závierky, rozdelenia hospodárskeho výsledku a schválenia výročnej správy.

DOZORNÁ RADA:

         Pôsobnosť jediného akcionára je vykonávaná aj prostredníctvom dozornej rady akciovej spoločnosti ako najvyššieho kontrolného orgánu akciovej spoločnosti.  Dozorná rada je 9 členná.  Funkčné obdobie člena dozornej rady je päť rokov. V dozornej rade majú svoje zastúpenie aj traja zástupcovia zamestnancov. Predsedom dozornej rady je JUDr. Zuzana Kokavcová. Ďalšími členmi sú Ing. Ondrej Bernát, Ing. Ján Bendžala, Ing. Jaroslav Hnatič, Ing. Július Romšák, Ľubomíra Sándorová, Ivan Splítek, Ing. Milan Vašanič a Ing. Mária Horňáková. V rámci procesu zakladania týchto akciových spoločností jediný akcionár schválil návrh zmluvy o výkone funkcie člena dozornej rady a pravidlá odmeňovania členov orgánov spoločnosti.

         Dozorná rada pracovala na základe schváleného plánu práce. V sledovanom období dozorná rada zasadala podľa schváleného rokovacieho poriadku celkovo 6-krát. Uskutočnili sa 4 riadne zasadnutia dozornej rady, 1 mimoriadne zasadnutie a 1 zasadnutie „per rollam“.  Zasadnutia sa riadili rokovacím poriadkom dozornej rady. Na zasadnutiach bolo prijatých 36 uznesení, ktoré boli priebežne kontrolované a vyhodnocované. Termínované úlohy boli všetky splnené. Na týchto zasadnutiach boli prerokovávané materiály pripravované na valné zhromaždenia, ako aj otázky týkajúce sa základných dokumentov spoločnosti, nevyhnutných pre jej fungovanie, t.j. rokovacieho poriadku dozornej rady, jej plánu  práce, podpisového poriadku, organizačného poriadku. Zároveň sa zaoberala materiálmi o hospodárení spoločnosti, jej ekonomickej stability, podnikateľským a finančným plánom, materiálmi súvisiacimi s nakladaním s majetkom akciovej spoločnosti v rámci výkonu podnikateľskej činnosti. Účasť na zasadnutiach dozornej rady bola približne 90 %. 	

2.3	 Letisko Piešťany, a. s. 

         Akciová spoločnosť vznikla dňa 1. januára 2005 z časti majetku príspevkovej organizácie Slovenská správa letísk zápisom do Obchodného registra Okresného súdu Trnava.  Letisko Piešťany má charakter medzinárodného letiska, t.j. v súčasnosti je určené aj pre lety mimo EÚ. Predmetom činnosti spoločnosti je obdobne ako pri ostatných letiskových spoločnostiach najmä prevádzkovanie letiska a všetkých činností spojených s údržbou prevádzkových plôch a služieb.
         Základné imanie spoločnosti je vo výške 413 667 tis. Sk a je rozdelené na 41 ks kmeňových akcií s menovitou hodnotou 10 mil. Sk, 3 ks kmeňových akcií s menovitou hodnotou 1 mil. Sk a 667 ks kmeňových akcií s menovitou hodnotou 1 000,- Sk. Akcie sú vedené ako zaknihované cenné papiere v Centrálnom depozitári cenných papierov SR, a. s. Bratislava.

Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. František Varga, ďalšími členmi sú Ing. Marián Mihalus a Ing. Rudolf Gábriš.

VALNÉ ZHROMAŽDENIE:

Vzhľadom na to, že spoločnosť funguje iba 5 mesiacov, jediný akcionár rozhodol  podľa § 190 Obchodného zákonníka v znení neskorších predpisov, iba rozhodnutím jediného akcionára č. 12/RA – 2005 zo dňa 16. marca 2005, ktorým schválil uzavretie Zmluvy o nájme a udržiavaní letiskovej infraštruktúry letiska Piešťany medzi Trnavským samosprávnym krajom a Letiskom Piešťany, a. s.. V rámci procesu zakladania spoločnosti jediný akcionár schválil aj zmluvy o výkone funkcie členov orgánov spoločnosti a dokumenty k odmeňovaniu.

DOZORNÁ RADA:

	Pôsobnosť jediného akcionára je vykonávaná aj prostredníctvom dozornej rady akciovej spoločnosti ako najvyššieho kontrolného orgánu akciovej spoločnosti. Dozorná rada je 4 členná. Predsedom dozornej rady je PhDr. Jiřina Horňáková. Ďalšími členmi sú Ing. Jozef Schramm, Ing. Eva Pobjecká a Ing. Roman Radočák. Funkčné obdobie člena dozornej rady je päť rokov. Keďže letisko nemá viac ako 50 zamestnancov, v dozornej rade nemajú svoje zastúpenie zástupcovia zamestnancov.

Účasť na zasadnutiach dozornej rady bola 100 %. Dozorná rada pracovala na základe schváleného plánu práce. V sledovanom období dozorná rada zasadala podľa schváleného rokovacieho poriadku celkovo 3-krát. Na zasadnutiach bolo prijatých 18 uznesení. Na týchto zasadnutiach boli prerokované základné dokumenty akciovej spoločnosti ako podpisový poriadok, organizačný poriadok, rokovací poriadok dozornej rady, ako aj otázky týkajúce sa hospodárenia spoločnosti, jej finančnej situácie a podnikateľský plán na rok 2005.

2.4	 Letisko Poprad – Tatry, a. s.

Akciová spoločnosť Letisko Poprad – Tatry, a. s. vznikla  ako ostatné malé letiská dňa 
1. januára 2005 na základe zápisu do Obchodného registra Okresného súdu Prešov. Letisko Poprad – Tatry je malé regionálne letisko s dominantným podielom charterovej turistickej prepravy, ktorá je koncentrovaná do zimných mesiacov. Predmetom činnosti spoločnosti je najmä prevádzkovanie letiska a činností spojených s údržbou letiskových plôch a služieb. 

Základné imanie spoločnosti je 597 411 tis.  Sk a je rozdelené na 59 ks kmeňových akcií s menovitou hodnotou 10 mil. Sk, 7 ks kmeňových akcií s menovitou hodnotou 
1 mil.  Sk a 411 ks kmeňových akcií s menovitou hodnotou 1 000,- Sk. 

Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. Anna Kováčová, ďalšími členmi sú Ing. Anton Zmajkovič a Ing. Juraj Rokfalusy. 

VALNÉ ZHROMAŽDENIE:

V rámci svojej pôsobnosti akcionár v zastúpení Ministerstva dopravy, pôšt 
a telekomunikácií SR rozhodol podľa § 190 Obchodného zákonníka v znení neskorších predpisov iba 1- krát. Svojím rozhodnutím č. 11/RA – 2005 zo dňa 16. marca 2005 schválil uzavretie Zmluvy o nájme a udržiavaní letiskovej infraštruktúry letiska Poprad – Tatry medzi Prešovským samosprávnym krajom a Letiskom Poprad – Tatry, a.s.. Okrem toho schválil aj ďalšie základné dokumenty spoločnosti, a to zmluva o výkone funkcie členov orgánov spoločnosti a pravidlá k odmeňovaniu.

DOZORNÁ RADA:

Dozorná rada akciovej spoločnosti je 6-členná.  V dozornej rade majú svoje zastúpenie 2 zástupcovia zamestnancov. Funkčné obdobie člena dozornej rady je päť rokov. Predsedom dozornej rady je Mgr. Zuzana Krušinská. Ďalšími členmi sú Ján Manduľák, Ing. Milan Lučivjanský, Milan Paulíny, Ing. Ivan Hečko a Ing. Milan Baran.

Účasť na zasadnutiach dozornej rady bola takmer 100 %. Dozorná rada pracovala 
na základe schváleného plánu práce. V sledovanom období dozorná rada zasadala celkovo 
3-krát. Na prvých dvoch zasadnutiach bolo prijatých spolu 7 uznesení. Na zasadnutiach bol prerokovaný a schválený plán práce dozornej rady na I. polrok 2005, štatút dozornej rady, podpisový a organizačný poriadok spoločnosti, podnikateľský plán na rok 2005.

2.5	 Letisková spoločnosť Žilina, a. s.

         Akciová spoločnosť vznikla dňa 1. januára 2005 ako ostatné malé letiská  zápisom v Obchodnom registri Okresného súdu Žilina. Letisko Žilina v Dolnom Hričove bolo budované v rokoch 1969 - 1976 ako regionálne letisko. V súčasnosti má letisko medzinárodný charakter. V rámci predmetu činnosti akciová spoločnosť vykonáva prevádzkovanie letiska a činnosti spojené s udržiavaním prevádzkových plôch. 

         Základné imanie spoločnosti je 1 260 tis. Sk a je rozdelené na 126 ks kmeňových akcií s menovitou hodnotou 10 tis. Sk.  

         Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. Benedikt Badánik, ďalšími členmi sú 
Ing. Daniel Škerda a Ing. Antonín Kazda.

         Po založení akciovej spoločnosti bolo nutné usporiadať vzťahy na tomto letisku, keďže majetok letiska bol zaťažený nájomnou zmluvou so spoločnosťou Letisko Žilina, a. s. Zároveň infraštruktúra letiska Žilina prešla do vlastníctva Žilinského samosprávneho kraja. Deklarácia o usporiadaní vzájomných vzťahov medzi zainteresovanými subjektami na letisku, t. j.  Letiskovou spoločnosťou Žilina, a. s. a Letiskom Žilina, a. s. bola podpísaná dňa          27. 4. 2005. 

         Vzhľadom na vyššie uvedené jediný akcionár schválil iba uzavretie Zmluvy o nájme a udržiavaní letiskovej infraštruktúry letiska Žilina medzi Žilinským samosprávnym krajom a Letiskovou spoločnosťou Žilina, a. s. svojím rozhodnutím č. 13/RA – 2005 zo dňa 16. marca 2005. Na základe vyššie uvedených dôvodov dozorná rada ešte nezasadala. Dozorná rada má päť členov. Predsedom dozornej rady je Ing. Mikuláš Kačaljak, ďalšími členmi sú Ing. Beáta Mtierová, Ing. Jozef Choluj, Branislav Orava a Ing. Pavol Faktor.

2.6	 Letisko Sliač, a. s.

         Akciová spoločnosť Letisko Sliač, a. s. vznikla 1. januára 2005 zápisom v Obchodnom registri Okresného súdu Banská Bystrica. V rámci predmetu činnosti spoločnosť vykonáva prevádzkovanie letiska v Sliači a všetky činnosti spojené s údržbou letiskových plôch. 

         Základné imanie spoločnosti je 25 353 tis. Sk a je rozdelené na 25 ks kmeňových akcií s menovitou hodnotou 1 mil. Sk a  353 ks kmeňových akcií s menovitou hodnotou    1 000,- Sk.

         Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. Peter Ťapuška, ďalšími členmi sú Ing. Ján Maďar a Ing. Ivan Gargulák.

VALNÉ ZHROMAŽDENIE:

V rámci svojej pôsobnosti akcionár v zastúpení Ministerstva dopravy, pôšt                    a telekomunikácií SR vydal podľa § 190 Obchodného zákonníka 2 rozhodnutia v pôsobnosti valného zhromaždenia: 
•	Rozhodnutím jediného akcionára č. 34/RA – 2005 zo dňa 18. apríla 2005 akcionár odvolal člena dozornej rady Ing. Jozefa Dunaja a menoval nového člena dozornej rady Ing. Jána Koritku. 
•	Rozhodnutím jediného akcionára č. 39/RA – 2005 zo dňa 19. mája 2005 akcionár určil audítora Ing. Moniku Kankovú na overenie riadnej účtovnej závierky spoločnosti Letisko Sliač, a.s. za rok 2005.

DOZORNÁ RADA:

	Pôsobnosť jediného akcionára je vykonávaná aj prostredníctvom dozornej rady akciovej spoločnosti ako najvyššieho kontrolného orgánu spoločnosti Letisko Sliač, a. s. Dozorná rada je 9 členná.  Funkčné obdobie člena dozornej rady je päť rokov. V dozornej rade majú svoje zastúpenie aj traja zástupcovia zamestnancov. Predsedom dozornej rady je Ing. Marianna Petrová. Ďalšími členmi sú Ján Zdút-Šťastný, Ing. Andrej Kvasna, Ing. Milan Ozdinec, Ing. arch. Ľudmila Priehodová, Stanislav Koreň, Ing. Vladimír Šedo, Ing. Štefan Drugda a Ing. Ján Koritko.

Dozorná rada pracovala na základe schváleného plánu práce. V sledovanom období zasadala jedenkrát. Na svojom zasadnutí prerokovala štatút dozornej rady, plán práce 
na 1. polrok 2005, podnikateľský plán na rok 2005 a informáciu o činnosti predstavenstva. Účasť na zasadnutiach dozornej rady bola takmer 100 %. 

3. OSTATNÉ AKCIOVÉ SPOLOČNOSTI:

3.1	 Slovenská pošta, a. s. 

Uznesením vlády SR č. 352 zo dňa 6. 5. 1999 bol schválený návrh Poštovej politiky, ktorá stanovila vytvoriť podmienky na transformáciu prevádzkovateľa poštových služieb, Slovenskej pošty, š.p. na akciovú spoločnosť so 100 % majetkovým podielom štátu. Následne zákon č. 349/2004 Z. z. o transformácii Slovenskej pošty, štátneho podniku stanovil podmienky transformácie Slovenskej pošty, štátneho podniku na Slovenskú poštu, akciová spoločnosť. V zmysle citovaného zákona vznikla dňa 1. októbra 2004 spoločnosť Slovenská pošta, a. s. zápisom do Obchodného registra Okresného súdu Banská Bystrica. Akciovú spoločnosť založil štát ako jediný akcionár v zastúpení Ministerstva dopravy, pôšt a telekomunikácií SR zakladateľskou listinou dňa 27. septembra 2004, formou notárskej zápisnice  N 100/2004, Nz 72037/2004.

Akciová spoločnosť vykonáva najmä poskytovanie univerzálnej poštovej služby v rozsahu vymedzenom poštovou licenciu na základe osobitného predpisu, poskytovanie poštových služieb a výkon poštovej prevádzky v rozsahu podania, prepravy a dodania listových, balíkových a peňažných zásielok vrátane elektronickej pošty, ako aj kuriérnu dopravu a ďalšie činnosti zapísané v obchodnom registri.
		
		Základné imanie spoločnosti je vo výške 6 456 mil. Sk a je rozdelené 
na 6 456 ks  kmeňových akcií znejúcich na meno, ktoré sú vedené ako zaknihované cenné papiere v Centrálnom depozitári cenných papierov SR, a. s. Bratislava. Menovitá hodnota jednej akcie predstavuje výšku 1 mil. Sk. 

         	Súčasťou majetku akciovej spoločnosti je prioritný investičný majetok, ktorý predstavuje minimálnu skladbu zariadení verejnej poštovej siete, ktorá je potrebná 
na zabezpečenie univerzálnych poštových služieb. Tento majetok má svoju osobitú ochranu podľa § 15 zákona č. 349/2004 Z. z. o transformácii Slovenskej pošty, štátneho podniku.

         	Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. Ján Ptačin, ďalšími členmi sú RNDr. Jaroslav Dobrotka, Ing. Eva Michalová, Prof. Ing. Ján Rudy PhD. a RNDr. Milan Cílek.

VALNÉ ZHROMAŽDENIE:

V rámci svojej pôsobnosti akcionár v zastúpení Ministerstva dopravy, pôšt 
a telekomunikácií SR vydal podľa § 190 Obchodného zákonníka 4 rozhodnutia v pôsobnosti valného zhromaždenia týkajúce sa nakladania s majetkom spoločnosti, schvaľovania koncepčných dokumentov a dokumentov súvisiacich s fungovaním spoločnosti a schválenia  audítora na overenie účtovných závierok spoločnosti. Ide o nasledovné rozhodnutia:
•	Rozhodnutie jediného akcionára č. 3/RA-2005 zo dňa 20. januára 2005, ktorým jediný akcionár súhlasil s uzatvorením Dohody o sukcesii medzi Slovenskou poštou, a. s. a obchodnými spoločnosťami WALTEC, spol. s r. o. a RAVS, a. s. v likvidácii s cieľom spolupráce v oblasti predplatného. 
•	Rozhodnutie jediného akcionára č. 7/RA-2005 zo dňa 3. februára 2005, ktorým jediný akcionár schválil Štatút Dozornej rady a Štatút Predstavenstva akciovej spoločnosti
•	Rozhodnutie jediného akcionára č. 9/RA-2005 zo dňa 2. marca 2005,  ktorým  jediný akcionár schválil audítora na overenie riadnych a konsolidovaných účtovných závierok 
za roky 2004, 2005 a 2006, obchodnú spoločnosť BDR, spol. s r. o., so sídlom v Banskej Bystrici. 
•	Rozhodnutie jediného akcionára č. 32/RA-2005 zo dňa 6. apríla 2005, ktorým jediný akcionár schválil Podnikateľský plán, a. s. na rok 2005. Podnikateľský plán zahŕňa hlavné zámery spoločnosti, základné východiská a parametre ekonomických ukazovateľov, rozpočet spoločnosti, oblasť trhu a marketingu, oblasť ľudských zdrojov a ich vývoj 
a možné riziká pri napĺňaní stanoveného programu.

DOZORNÁ RADA:

         Dozorná rada má 6 členov. V dozornej rade majú svoje zastúpenie aj dvaja zástupcovia zamestnancov.  Funkčné obdobie člena dozornej rady je päť rokov. Predsedom dozornej rady je RNDr. Jozef Hodermarský, ďalšími členmi sú Doc. Ing. Viera Marková PhD., Žofia Lehotská, JUDr. Marta Kužnárová, Ing. Jozef Gajdoš a JUDr. Zuzana Kokavcová.
 
         Dozorná rada celkove zasadala osemkrát, všetky zasadnutia boli riadne. Na svojich zasadnutiach dozorná rada prerokovala organizačné dokumenty dozornej rady, zmluvy 
o výkone funkcií členov orgánov spoločnosti, koncepčné materiály týkajúce sa hospodárenia a úverového zaťaženia majetku spoločnosti, podnikateľský plán na rok 2005, obchodný 
a finančný plán na rok 2005, informácie o hospodárení dcérskych spoločností, o stave prioritného infraštruktúrneho majetku a príprave výberového konania na členov predstavenstva.

3.2	 Národná diaľničná spoločnosť, a. s. 

Národná diaľničná spoločnosť, a.s. vznikla 1. februára 2005 na základe zákona 
č. 639/2004 Z.z. o Národnej diaľničnej spoločnosti a o zmene a doplnení zákona č. 135/1961 Zb. o pozemných komunikáciách v znení neskorších predpisov zápisom do Obchodného registra Okresného súdu Bratislava I. Spoločnosť vznikla vyňatím časti majetku štátu v správe rozpočtovej organizácie Slovenská správa ciest. Štát ako jediný akcionár spoločnosti v zastúpení Ministerstva dopravy, pôšt a telekomunikácií SR založil  Národnú diaľničnú spoločnosť  a. s. dňa 21. januára 2005  zakladateľskou listinou vo forme notárskej zápisnice 
N 28/2005, Nz 3164/2005, NCRIs 3246/2005. 

         	Úlohou spoločnosti je zabezpečiť prípravu, realizáciu opráv a výstavbu diaľnic 
na základe programov ministerstva, programov schválených vládou SR vrátane spoločných programov Slovenskej republiky a Európskej únie a medzinárodných zmlúv. Ďalej zabezpečuje výrobu, distribúciu a predaj nálepiek za používanie vymedzených úsekov diaľnic, a vyberanie poplatkov za používanie týchto komunikácií pre niektoré motorové vozidlá podľa osobitného predpisu. 

         Základné imanie spoločnosti je vo výške 90 025 830 tis. Sk a je rozdelené 
na 1 ks  kmeňovej akcie s menovitou hodnotou 90 025 830 tis. Sk. Akcia znie na meno a je vedená ako zaknihovaný cenný papier v Centrálnom depozitári cenných papierov SR, a. s. Bratislava. 
       
         Súčasťou majetku akciovej spoločnosti je prioritný infraštruktúrny majetok, ktorým sú  diaľnice, cesty pre motorové vozidlá a cesty podľa schváleného plánu rozvoja diaľnic a ciest vymedzené podľa zákona č. 135/1961 Zb. o pozemných komunikáciách (cestný zákon) v znení  neskorších predpisov. Tento majetok má svoju osobitú ochranu podľa § 2 zákona 
č. 639/2004 Z. z. o Národnej diaľničnej spoločnosti a o zmene a doplnení zákona 
č. 135/1961 Zb. o pozemných komunikáciách (cestný zákon) v znení neskorších predpisov.

         Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. Dušan Faktor CSc., ďalšími členmi sú 
Ing. Juraj Fürst, Ing. Milan Gajdoš,  Doc. Ing. arch. Peter Gandl, PhD. a Ing. Ľudovít Macháček.

VALNÉ ZHROMAŽDENIE:

         Akcionár v zastúpení Ministerstva dopravy, pôšt a telekomunikácií SR vydal v rámci svojej pôsobnosti podľa § 190 Obchodného zákonníka 19 rozhodnutí v pôsobnosti valného zhromaždenia týkajúce sa schvaľovania dokumentov súvisiacich s odmeňovaním členov orgánov spoločnosti, schvaľovania zmlúv o výkone funkcie členov predstavenstva a dozornej rady spoločnosti a rozhodnutie o zmene stanov spoločnosti. Ide o nasledovné rozhodnutia:
•	Rozhodnutie jediného akcionára č. 10/RA-2005 zo dňa 4. marca 2005, ktorým jediný akcionár  schválil Pravidlá odmeňovania členov orgánov spoločnosti. 
•	Rozhodnutie jediného akcionára č. 14 - 18/RA-2005 zo dňa 18. marca 2005, ktorým jediný akcionár  schválil Zmluvy o výkone funkcie predsedu predstavenstva a členov predstavenstva spoločnosti.
•	Rozhodnutie jediného akcionára č. 20 - 31/RA-2005 zo dňa 23. marca 2005, ktorým jediný akcionár  schválil Zmluvy o  výkone funkcie predsedu dozornej rady a členov dozornej rady spoločnosti.
•	Rozhodnutie  jediného akcionára č. 38/RA-2005 zo dňa 19. mája  2005, ktorým jediný akcionár  vo forme notárskej zápisnice rozhodol  o zmene stanov spoločnosti, týkajúcich sa zmeny sídla spoločnosti, rozšírenia predmetu činnosti spoločnosti, pôsobnosti valného zhromaždenia, predstavenstva spoločnosti, pôsobnosti dozornej rady, vytvárania a použitia sociálneho fondu a odmeňovania generálneho riaditeľa, členov predstavenstva a členov dozornej rady.

DOZORNÁ RADA:

	Pôsobnosť jediného akcionára je vykonávaná aj prostredníctvom dozornej rady akciovej spoločnosti ako najvyššieho kontrolného orgánu Národnej diaľničnej spoločnosti,    a. s.  Dozorná rada je 12-členná. V dozornej rade majú svoje zastúpenie aj štryria zástupcovia zamestnancov. Funkčné obdobie člena dozornej rady je päť rokov. Predsedom dozornej rady je Ing. Branko Šmilňák. Ďalšími členmi sú Ing. arch. Jozef Kužma, Ing. Matúš Strelec, 
Ing. Ján Kotuľa, JUDr. Zuzana Kokavcová, Ing. Ivan Krivosudský, Ing. Milan Ščasný, 
Ing. Monika Jávorková, Oľga Valachová, JUDr. Marcela Haladejová, Róbert Werškov
a Ing. Daniela Pyszková. 

           V sledovanom období dozorná rada zasadala celkovo dvakrát. Na zasadnutiach bolo prijatých 8 uznesení.  Na týchto prvých zasadnutiach boli prerokované materiály týkajúce sa organizačného fungovania dozornej rady a materiály pripravované na valné zhromaždenia o problematike odmeňovania členov orgánov spoločnosti.  Ďalej dozorná rada prerokovala návrh na zmenu a doplnenie stanov spoločnosti. Účasť na zasadnutiach dozornej rady bola
90 %.